Σαραλία, το στριφτό τσιγγάνικο σαραγλί
Η σαραλία είναι στην ουσία ένα σαραγλί φτιαγμένο με μεγάλα ρολά που σχηματίζουν σαλίγκαρο, γεμιστά με καρύδια, φυστίκια και μπαχαρικά και το σιρόπι να του δίνει ξεχωριστή νοστιμιά και άρωμα.
1 πακέτο φύλλα κρούστας ή φύλλα Βηρυτού , 400-500 γρ. βούτυρο πρόβειο (στο βαζάκι), λιωμένο, για τα φύλλα και το ταψί, 5-6 καρφάκια γαρίφαλο, για τη διακόσμηση , 500 γρ. καρυδόψιχα, καλά κοπανισμένη , 350 γρ. ψίχα από ανάλατα φυστίκια Αιγίνης, καλά κοπανισμένη, 5 κουτ. σούπας τριμμένη φρυγανιά , 1-2 κουτ. σούπας ψιλό σιμιγδάλι, 5 κουτ. σούπας ζάχαρη, 2 καψάκια βανίλια, 1 1⁄2 κουτ. γλυκού γαρίφαλο σε σκόνη , 2 κουτ. γλυκού κανέλα σε σκόνη, 1.200 ml νερό, 1.500 γρ. ζάχαρη, 2 ξυλάκια κανέλας, 1 πορτοκάλι, καλά πλυμένο, 4-5 καρφάκια γαρίφαλο
Για να φτιάξουμε το γλυκό σαραλία, αρχικά βάζουμε, σε μέτρια κατσαρόλα, το νερό, τη ζάχαρη και τα ξυλάκια κανέλας. Κόβουμε το πορτοκάλι στη μέση και μισοστύβουμε τα κομμάτια μέσα στην κατσαρόλα. Στο ένα κομμάτι μπήγουμε τα γαρίφαλα και βάζουμε και τα δύο κομμάτια μέσα στην κατσαρόλα. Τοποθετούμε σε δυνατή φωτιά, μέχρι να πάρει βράση το νερό και ανακατεύουμε.Χαμηλώνουμε τη φωτιά καλά και σιγοβράζουμε για 25-30 λεπτά, μέχρι το σιρόπι να δέσει λίγο και να αποκτήσει ξανθό χρώμα ανοιχτής καραμέλας. Αποσύρουμε από τη φωτιά, το αφήνουμε να κρυώσει εντελώς και το σουρώνουμε.Σε ένα μεγάλο μπολ ανακατεύουμε καλά τους ξηρούς καρπούς, τη φρυγανιά, το σιμιγδάλι, τη ζάχαρη, τις βανίλιες και τα μπαχαρικά. Βουτυρώνουμε καλά το ταψί. Σε καθαρή επιφάνεια απλώνουμε 1 φύλλο κρούστας.Το αλείφουμε γενναιόδωρα με άφθονο λιωμένο βούτυρο, ώστε να μουλιάσει, και ακριβώς επάνω του απλώνουμε άλλο ένα φύλλο, πολύ καλά βουτυρωμένο και αυτό. Στο «προσκέφαλο» του φύλλου, δηλαδή στην άκρη κατά μήκος της στενής πλευράς του διπλού φύλλου, βάζουμε από τη μία άκρη μέχρι την άλλη 4-5 κουτ. σούπας (ίσως και περισσότερο) γέμιση. Τυλίγουμε με προσοχή το διπλό φύλλο μέχρι να φτιάξουμε ένα ρολό το πάχος του οποίου να είναι περίπου 2 εκ. Τυλίγουμε το ρολό σε σχετικά σφιχτό σαλίγκαρο και τον τοποθετούμε στο κέντρο του βουτυρωμένου ταψιού. Συνεχίζουμε τη διαδικασία ανά δύο φύλλα, τυλίγοντας κάθε φορά το κάθε ρολό γύρω από το προηγούμενο ώστε να φτιάξουμε έναν μεγάλο σαλίγκαρο. Τα πακέτα με φύλλα κρούστας περιέχουν 10-12 φύλλα, επομένως θα έχουμε συνολικά 5-6 ρολά. Αλείφουμε όλο τον σαλίγκαρο με άφθονο λιωμένο βούτυρο και σε κάθε ρολό μπήγουμε κι από ένα καρφάκι γαρίφαλο. Ψήνουμε το γλυκό σε φούρνο προθερμασμένο στους 180°C στο μεσαίο ράφι, για 30-35 λεπτά, μέχρι τα φύλλα να πάρουν ωραίο χρυσαφένιο χρώμα. Το ξεφουρνίζουμε και όσο είναι καυτό το περιχύνουμε με το κρύο σιρόπι. Ίσως δεν χρειαστεί να το ρίξουμε όλο, σίγουρα όμως το γλυκό θα πρέπει να «κολυμπάει» στο σιρόπι, η στάθμη του να φτάνει μέχρι τη μέση του σαλίγκαρου. Αφήνουμε για 2 ώρες το γλυκό να απορροφήσει το σιρόπι και το σερβίρουμε, το σαραλία, σε κομμάτια.
Καρύδια,Πορτοκάλι,Φυστίκια